b'\n_START_ARTICLE_\nMarta Verginella\n_START_SECTION_\n\xc5\xbdivljenje\n_START_PARAGRAPH_\nPo maturi na slovenskem liceju v Trstu je \xc5\xa1tudirala zgodovino na Filozofski fakulteti Univerze v Trstu in leta 1984 diplomirala. V letih 1984-1988 je u\xc4\x8dila na slovenskih srednjih \xc5\xa1olah v Trstu in Gorici. Leta 1989 je na Oddelku za zgodovino Filozofske fakultete Univerze v Ljubljani za\xc4\x8dela podiplomski \xc5\xa1tudij in leta 1995 doktorirala._NEWLINE_Leta 1992 se je kot asistentka zaposlila na Oddelku za sociologijo Filozofske fakultete v Ljubljani. Leta 1997 je bila izvoljena za docentko na Oddelku za zgodovino, leta 2001 za izredno profesorico in leta 2006 za redno profesorico za ob\xc4\x8do zgodovino 19. stoletja in teorijo zgodovine. Njena tematska zanimanja segajo na podro\xc4\x8dje socialne zgodovine, spominskih \xc5\xa1tudij, mejnih \xc5\xa1tudij, nacionalnih \xc5\xa1tudij, zgodovine \xc5\xbeensk in spola ter ustne zgodovine. _NEWLINE_Med leti \xc2\xa01999 in 2001 je bila namestnica predstojnika Oddelka za zgodovino. V letih 2004/2005 je bila predstojnica Oddelka za zgodovino. Od leta 2006 do leta 2010\xc2\xa0je bila \xc4\x8dlanica Znansvenoraziskovalnega sveta za humanistiko pri ARRS (Javna agencija za raziskovalno dejavnost Republike Slovenije)._NEWLINE_Kot gostujo\xc4\x8da profesorica je predavala in sodelovala z ISH-Fakulteto za podiplomski \xc5\xa1tudij v Ljubljani, Univerzo Federico II v Neaplju,\xc2\xa0Univerzo v Sassariju, Univerzo v Trstu, Univerzo na Dunaju, Univerzo v Zagrebu, Univerzo v Alessandriji, Univerzo v Hamburgu\xc2\xa0 in Univerzo v Padovi. Leta 2005 je bila gostujo\xc4\x8da profesorica na Mediteranski katedri na Univerzi v Valenciji. Redno sodeluje na mednarodnih simpozijih doma in v tujini in je bila vodja ve\xc4\x8d znanstvenih raziskovalnih projektov. Od septembra 2015 je \xc4\x8dlanica znanstvenega sveta vsedr\xc5\xbeavnega in\xc5\xa1tituta INSMLI v Milanu.\xc2\xa0\xc2\xa0_NEWLINE_Je avtorica ali soavtorica 12 znanstvenih monografij, od katerih jih je ve\xc4\x8d prevedenih v tuje jezike. Njena mnografija Il Confine degli altri (Meja drugih) je bila objavljena v treh jezikih (italijanskem, slovenskem in hrva\xc5\xa1kem). Italijanski prevod omenjene knjige se je leta 2008 umestil na lestvico najbolj\xc2\xa0branih histori\xc4\x8dnih esejev v Italiji. Redno sodeluje z ve\xc4\x8d tujimi organizacijami in zdru\xc5\xbeenji (npr. Istituto regionale per la storia del movimento di liberazione nel Friuli-Venezia Giulia, Slovenski znanstveni in\xc5\xa1titut na Dunaju, EHESS (Paris), the Institut f\xc3\xbcr Ost- S\xc3\xbcdosteuropaforschung der Universit\xc3\xa4t Wien). Je \xc4\x8dlanica raznih doma\xc4\x8dih in tujih zdru\xc5\xbeenj (Zveza zgodovinskih dru\xc5\xa1tev Slovenije, SISSCO) in uredni\xc5\xa1tev (zalo\xc5\xbeba Studia humanitatis, Zgodovinski \xc4\x8dasopis, Acta histriae, Rivista DEP in Qualestoria). Od septembra 2015 je \xc4\x8dlanica znanstvenega sveta vsedr\xc5\xbeavnega in\xc5\xa1tituta INSMLI v Milanu.'